Eskom waarsku wéér oor krag | Maroela Media
Hoewel Suid-Afrikaners se ligte gisteraand aangebly het, waarsku Eskom weer eens daar is 'n groot waarskynlikheid vir beurtkrag indien hy enige verdere kapasiteit verloor. Die kragreus het reeds Dinsdagmiddag 'n beroep op verbruikers gedoen om hul kragverbruik te verminder om sodoende beurtkrag te voorkom.
Eskom het Woensdag in 'n verklaring gesê 'n tekort aan opwekkingskapasiteit wat veroorsaak is deur opwekkingseenhede wat onklaar geraak het, asook 'n vertraging om ander eenhede weer in diens te stel, lei tot groot druk op die kragstelsel.
"Hoewel beurtkrag nie tans verwag word nie, kan Eskom gedwing word om fase 1-, of indien nodig, fase 2-beurtkrag in werking te stel as verdere probleme ondervind word. Dit sal heel waarskynlik tussen 17:00 en 22:00 vanaand (Woensdag) ingestel word," sê Eskom.
"Die huidige vooruitsig vir die res van die week sal na verwagting verbeter, terwyl Eskom-spanne onophoudelik werk om meer opwekkers terug in diens te stel."
In dié stadium is 13 899 MW weens onbeplande herstelwerk nie beskikbaar nie, terwyl 2 220 MW weens beplande instandhoudingswerk uit die stelsel gehaal is.
Eskom sê hy sal onmiddellik met die publiek kommunikeer indien daar drastiese veranderinge aan die stelsel sou ontstaan.
Wel ten minste hou ESKOM by die "lig" tema. N flikker lig…hys aan…hys af….hys aan….hys af…hys gefuse. ANC LEGACY van wanbestuur en vergrype.
Danksy die wanbestuur het SA nie meer 'n kragreus nie. Pffft
Ons is ook onder druk Eskom! Doen julle werk en gou ook. Gatvol betaal vir diens wat ons nie ontvang nie. Ons gaan begin rekening stuur vir generators se diesel werklik waar!